KIRJALLINEN KYSYMYS E-2291/01 esittäjä(t): Erik Meijer (GUE/NGL) komissiolle. Ehdokasvaltioiden liittymisen kannatuksen väheneminen ja tätä koskevan kansanäänestyksen mahdolliset tulokset.



Virallinen lehti nro 093 E , 18/04/2002 s. 0100 - 0101



KIRJALLINEN KYSYMYS E-2291/01 esittäjä(t): Erik Meijer (GUE/NGL) komissiolle (31. heinäkuuta 2001) Aihe: Ehdokasvaltioiden liittymisen kannatuksen väheneminen ja tätä koskevan kansanäänestyksen mahdolliset tulokset 1. Onko komissio tietoinen, että Itä-Euroopan maissa, joissa liittymisneuvottelut ovat pisimmällä, liittymisen yleinen kannatus on laskussa, koska liittymistä koskevat velvoitteet tulevat yhä selvemmiksi ja myös se selkenee, että liittyminen ei itsestään johda elintason nopeaan nousuun, suurempaan toimeentulon turvaan tai rajoittamattomaan Euroopan rakenne- ja koheesiorahaston laajentamiseen? 2. Missä ehdokasvaltioissa esiintyy mahdollisuus, että liittymisestä pidetään kansanäänestys, ja missä maissa on jo todennäköistä, että kansanäänestys pidetään neuvottelujen päätyttyä? 3. Missä nykyisissä jäsenvaltioissa on lain tai hallituksen aikeiden mukaan mahdollista, että ihmisille annetaan mahdollisuus ilmaista kantansa uusien jäsenvaltioiden liittymisestä? Odottaako komissio tässä mielessä kansanäänestystä erityisesti Itävallassa, jossa pelkoa uusista jäsenvaltioista tulevien työttömien työnhakijoiden virrasta ja Temelinin ydinvoimalasta voidaan käyttää sisäpolitiikan välineenä? 4. Mitä mieltä komissio on kansanäänestysmahdollisuudesta jäsenvaltioissa ja ehdokasvaltioissa, kun otetaan huomioon Verheugenin vuonna 2000 antama lausunto siitä, että on toivottavaa laajentaa äänestäjien vaikutusmahdollisuutta pitämällä kansanäänestys tällaisista keskeisistä seikoista? 5. Onko komissiolla jo hätäsuunnitelma sen suhteen, mitä on tehtävä, jos yhden tai useamman jäsenvaltion liittyminen estetään myöhäisessä vaiheessa äänestäjien ilmoitettua mielipiteensä siitä, että heidän mielestään liittyminen tapahtuu liian nopeasti, jos ne asettavat liittymiselle muita vaatimuksia kuin mitä neuvotteluissa on sovittu tai jos ne jopa hylkäävät täysin koko liittymisen periaatteen? Günter Verheugenin komission puolesta antama vastaus (5. marraskuuta 2001) Komissio seuraa ehdokasmaissa toimivien lähetystöjensä kautta yleisen mielipiteen kehitystä kussakin ehdokasmaassa. Lisäksi se huolehtii laajentumista koskevan viestintästrategiansa mukaisesti siitä, että näiden maiden kansalaisille tiedotetaan liittymisprosessin kaikista näkökohdista. Komission käytössä olevien hiljattaisten mielipidekyselyjen tulosten perusteella absoluuttinen enemmistö kunkin ehdokasmaan väestöstä tukee maansa hallituksen harjoittamaa integraatiopolitiikkaa. Tulevaisuudessa tapahtuvan liittymissopimusten ratifioinnin yhteydessä yksittäisissä ehdokasmaissa voidaan järjestää kansanäänestys, mikäli kunkin maan perustuslaki ja muu lainsäädäntö sekä käytäntö sitä edellyttävät. Komission tämänhetkisten tietojen mukaan ainakin Romanian ja Slovakian perustuslaeissa edellytetään kansanäänestyksen järjestämistä ennen liittymissopimuksen ratifiointia. Jäsenyysneuvottelujen päätökseensaamisen tuloksina allekirjoitetut liittymissopimukset on vielä ratifioitava kaikissa jäsenvaltioissa niiden perustuslakien säännösten mukaisesti. Komissio ei pidä tarpeellisena pohtia tässä vaiheessa ratifiointimenettelyjen tuloksia.